Az állampolgári jogok országgyűlési biztosának
Jelentése
az OBH 2922/2006. sz. ügyben

Előadó: dr. Kristó Annamária
dr. Borza Beáta
Az eljárás megindulása
Az állampolgári jogok országgyűlési biztosaként az egészségügyi ellátást végző intézmények vizsgálata során számos olyan panasszal találkoztam, amelyek kifejezetten az ellátás minőségét, szakszerűségét, a diagnosztika alaposságát és gyorsaságát érintik. Természetesen az országgyűlési biztos nem foglalhat állást a medicina körébe tartozó kérdésekben, ugyanakkor nem hagyható figyelmen kívül, hogy az ellátás körülményei szoros összefüggésben vannak az ellátás minőségével.
Erre való tekintettel vizsgálatom arra irányult, hogy feltárjam Vas megyében a mentés és a sürgősségi betegellátás működését, az esetlegesen fellelhető problémákat, az egészségügyi szolgáltatók közötti együttműködés intenzitását.
Vizsgálatom célja a lehető legmagasabb szintű testi és lelki egészséghez való alkotmányos jog, illetve az élethez való alkotmányos jog érvényesülése a sürgősségi ellátás kapcsán egy-egy kiemelt intézmény működésén keresztül.

Az érintett alkotmányos jogok
A Magyar Köztársaság Alkotmánya
54. § (1) A Magyar Köztársaságban minden embernek veleszületett joga van az élethez és az emberi méltósághoz, amelyektől senkit nem lehet önkényesen megfosztani.
70/D. § (1) A Magyar Köztársaság területén élőknek joguk van a lehető legmagasabb szintű testi és lelki egészséghez. (2) Ezt a jogot a Magyar Köztársaság a munkavédelem, az egészségügyi intézmények és az orvosi ellátás megszervezésével, a rendszeres testedzés biztosításával, valamint az épített és a természetes környezet védelmével valósítja meg.

Az ügy jogszabályi háttere
Az egészségügyről szóló 1997. évi CLIV. törvény
A mentésről szóló 20/1998. (VI. 3.) NM rendelet
Az egészségügyi ellátás folyamatos működtetésének egyes szervezési kérdéseiről szóló 47/2004. (V. 11.) ESzCsM rendelet (hatályba lépett: 2004. május)

Megállapított tényállás
A mentés és sürgősségi betegellátás Vas megyei gyakorlatának megismerése érdekében munkatársaim helyszíni vizsgálatot folytattak az Országos Mentőszolgálat Szombathelyi Központjában, valamint Vas Megye és Szombathely Megyei Jogú Város Markusovszky Kórházában. 
Ismert, hogy 2005. tavaszától megkezdődött az Országos Mentőszolgálat átszervezése, ami azt jelenti, hogy a statisztikai régióknak megfelelő ellátási területre tér át a rendszer, ezzel szervezetileg megszűnt a régi megyei struktúra. A volt Vas megyei mentőszervezet 2005. április 15-től a Nyugat Dunántúli Régió központjaként működik tovább. A régió rendszer az eddigi tapasztalatok szerint bevált, az érintettek jobban tudják megszervezni a munkát, mert a megyehatárok eltűnésével az addigi korlát megszűnt.
A régió központ egy teljesen új, külön erre a célra készült épületkomplexumban a Megyei Kórház közelében működik. Az átszervezést megelőzően itt volt a megyei központ. Ebben az új épületben kapott helyet a sürgősségi orvosi ügyelet is. Az orvosi ügyelettel közös diszpécserszolgálat működik, így az ügyeletes diszpécser dönt arról, hogy mentőt, vagy ügyeletes orvost kell a beteghez irányítani.
A régió Vas megyét érintő területén 10 mentőállomás működik, ahonnan az azonnali feladatok esetében az európai normának megfelelő 15 perces helyszínre érkezési időt az országos átlagnak megfelelően tudja tartani a szolgálat. Szentgotthárdon, Körmenden, Sárváron, Bükön 24 órás, Répcelakon hétfőtől péntekig nyolc órában áll rendelkezésre esetkocsi, mentőorvossal, illetve mentőtiszttel. Zalaegerszegen van gyermekmentő, azonban a gépkocsik alkalmasak inkubátor elhelyezésével koraszülött szállításra is. A gyermekellátás esetére, az ún. „kiemelt mentő” kiképzésen szakápolók vesznek részt, emellett rendszeresek a továbbképzések is. Ez utóbbit jogszabály is előírja. Ezen túlmenően a mentőszolgálat munkatársai rendszeresen vesznek részt különböző szakirányú kongresszusokon is.
Az eset és rohamkocsikat sikerült újakra cserélni, a még üzemben lévő régieket betegszállításra állították át. Szükségük lenne azonban mentőhelikopter üzembeállítására, valamint a 24 órás esetkocsik számának bővítésére is. Ezekkel a fejlesztésekkel biztosíthatóvá válna az egészségügyi ellátáshoz való hozzáférés tekintetében a térségben élők esélyegyenlőségének megteremtése. A műszereket pályázat útján, és a megyében működő alapítvány segítségével szerzik be. A mentőállomásokon mindenhol van pihenő és zuhanyozó. A dolgozók rendszeresen kapják a szükséges védőoltásokat is.
A mentőszolgálat kapcsolata a megyei kórházzal, a rendőrséggel, a katasztrófavédelemmel és a tűzoltósággal kifejezetten jónak mondható. A betegszállítással kapcsolatban azonban felmerülnek problémák. Ezek jellemzően a meglehetősen hosszú várakozási idő, illetve az alternatív mentőszolgálatok - amelyek jellemzően a dialízisre szoruló, illetve a sugárkezelt betegeket látják el - működése köré csoportosíthatóak. A mentés és a betegszállítás aránya egyébként megegyezik az országos átlaggal. A szolgálat - igény esetén - ellátja a többletbevételt jelentő mozgóőrséget is. A finanszírozás egyebekben 75%-ban állami, a többi pedig, a betegszállításból (OEP), illetve a mozgóőrség ellátásából tevődik össze. 
A hívófél-azonosításra alkalmas készülékek felszerelését követően minimálisra csökkent a téves riasztások száma, hiszen a visszahívással ki lehet szűrni az álriasztásokat. A szolgálat panaszügyei elenyészők, azonban a betegszállításnál előfordulnak kisebb nézeteltérések.
A Megyei Markusovszky Kórház 1309 ággyal működik. Régió szinten látják el a sugár-, és kemoterápiát, valamint a hematológiát. A finanszírozás megyei forrásokból, önerőből és hitelből tevődik össze. Az intézmény részt vesz az idén meghirdetett Nemzeti Rákellenes programban. A rákszűréssel a megelőzésre, illetve a betegség korai felismerésére törekednek. Abban a kérdésben, hogy Szombathely lesz-e a régió onkológiai centruma - noha itt minden személyi és tárgyi feltétel rendelkezésre áll - még nem született döntés.
Jelenleg II-es besorolású - quasi - SBO működik, azonban most épül egy teljesen új, korszerű sürgősségi betegellátó központ, amely várhatóan 2007. januárra készül el. A tervekben szerepel a helikopter leszálló kialakítása is, amely jelenleg a közeli strandon van. 
Az új SBO-n a tervek szerint sokktalanító, Rtg. CT, sürgősségi osztály és két sebészeti műtő várja majd a rászorulókat.
A kórház vezetői beszámoltak arról, hogy orvoshiánnyal küzdenek, amely egyrészt a jelenlegi képzési, illetve rezidensi rendszer, másrészt az alulfinanszírozottság következtében állt elő. Ugyanez a helyzet az egészségügyi szakdolgozók vonatkozásában is. A beszámoló szerint tíz éve nem működik az egészségügyi szakiskola, így helyben nincs középfokú szakápolói utánképzés. A szakma elöregedett, az utánpótlás vagy alul-, vagy túlképzett, ezért lassan nincs, aki az ágyak mellett dogozzon.
A diagnosztikai hátteret önerőből, vagy pályázat útján oldják meg. Valamennyi diagnosztikai, képalkotó berendezés és altatógép korszerű. Vállalkozásban működtetik a művese-állomást, a mosodát, a konyhát, a porta- és biztonsági szolgálatot, a karbantartó részleget. Korábban a gyógyszertárat is így működtették, de ez rossz döntésnek bizonyulva, később visszakerült a kórházhoz.

A vizsgálat megállapításai
A továbbiakban vizsgálatom tárgya az Alkotmányban biztosított, lehető legmagasabb szintű testi és lelki egészséghez való jog érvényesülésével összefüggésben a mentés és sürgősségi ellátás megvalósulása Vas megyében.
Az egészségügyről szóló 1997. évi CLIV. törvény deklarálja a mentés és a sürgősségi ellátás igénybevételéhez való jogot, ami a Magyar Köztársaság területén állampolgárságra vagy egészségbiztosítási jogviszony fennállására való tekintet nélkül mindenkit megillet. A sürgősségi ellátás pedig a mentés szerves része, ami annyit jelent, hogy a beteg a legrövidebb időn belül (ún. "arany óra") megkapja az állapotának megfelelő ellátást, ennek elengedhetetlen feltétele a sürgősségi osztályok, más néven diagnosztikai centrumok létrehozása. Sürgős szükség, illetve veszélyeztető állapot fennállása esetén, a beteget az egészségi állapota által indokolt sürgősségi ellátásban kell részesíteni.
Az egészségügyi törvény meghatározza az állam felelősségét a lakosság egészségi állapotáért, egyben az állam kötelezően ellátandó feladataként azt is meghatározza, hogy az ehhez szükséges feltételrendszer kialakításával lehetővé váljon a közösségek és az egyének számára egészségi állapotuk megőrzése, védelme és fejlesztése, valamint a lehetséges mértékű helyreállítása. 
Az állam kötelezettségét képezi különösen az egészségügyi ellátórendszer, az egészségügyi ellátási kötelezettség és felelősség meghatározása, az egészségpolitika céljait szolgáló finanszírozási, fejlesztési és információs rendszer kialakítása és fejlesztése, ideértve az egészségügyi szolgáltatások minőségének biztosítását és ellenőrzését is. A mentés biztonságos, egységes és összehangolt működéséhez szükséges feltételrendszer biztosítása és megszervezése ugyancsak állami feladat.
A helyi önkormányzat feladata biztosítani a tulajdonában vagy használatában levő járóbeteg-szakellátást, illetőleg fekvőbeteg-szakellátást nyújtó egészségügyi intézmények működését.
A helyszíni vizsgálat tapasztalatai alapján megállapítottam, hogy a vizsgált egészségügyi intézmények tekintetében mind a mentés, mind pedig az ezzel szorosan összefüggő sürgősségi betegellátás a megyében kiegyensúlyozottan működik. Mindkét vizsgált intézmény szakszerű és összehangolt tevékenysége, valamint a megyei kórházban megépülő sürgősségi betegellátó osztály működése lehetővé teszi az ellátás színvonalának és hatékonyságának zökkenőmentessé válását. A vizsgált alkotmányos jogok szempontjából visszásságot nem tártam fel.
Az egészségügyi ellátás folyamatos működtetésének egyes szervezési kérdéseiről szóló 47/2004. (V.11.) ESzCsM rendelet 4. §-a szerint a sürgősségi betegellátó rendszer keretében az egészségügyi szolgáltató a külön jogszabályban meghatározott szakmai minimumfeltételeknek megfelelő szolgálatot alakít ki. A folyamatosan hozzáférhető egészségügyi ellátás érdekében ezek a feladatok elláthatók többek között sürgősségi centrum vagy egy-egy szakterület regionális vagy országos feladatait ellátó speciális sürgősségi centrum szervezésével is. Tekintettel arra, hogy a megyében a fentieknek megfelelő egészségügyi ellátás biztosított, külön intézkedést nem kezdeményezek.

Budapest, 2006. június 8.

Lenkovics Barnabás sk.